I juli i år viste et stort og skræmmende videnskabeligt studie, at mænds sædkvalitet er faldet med 50-60 procent de seneste 25 år. Det kan du læse mere om i artiklen Drastisk fald i sædkvalitet »kan udrydde menneskeheden«.

I samme periode har flere mænd fået testikelkræft, og de to ting mistænkes for at hænge sammen.

Udviklingen kan ifølge forskere true vores fertilitet, og de dystre fremtidsudsigter får Niels Skakkebæk, der er professor ved Afdeling for Vækst og Reproduktion på Rigshospitalet, til at råbe vagt i gevær.

»Vi forstår slet ikke årsagerne godt nok til, at mænds sædkvalitet falder, og at vi har relativt høj hyppighed af testikelkræft. For at undgå at det kommer til at have store personlige og samfundsmæssige konsekvenser, er der akut brug for at få øremærket langt flere forskningsmidler til at finde ud af, hvorfor det sker,« siger Niels Skakkebæk.

Annonce:

Professoren har netop offentliggjort en artikel om emnet i det videnskabelige tidsskrift BMJ.

Markør for, at der er noget »rivende galt«

Professor Tina Kold Jensen, der forsker i fertilitet og reproduktion ved Miljømedicin på Syddansk Universitet mener også, at det er påfaldende og bør tages meget alvorligt, at sædkvaliteten bliver ved med at falde, mens flere og flere mænd får testikelkræft.

»Det er skræmmende, fordi vi ikke ved, hvorfor det sker. Alt tyder på, at det skyldes nogle miljøfaktorer, og det kan være med til at forklare, hvorfor eksempelvis danske mænd har meget dårligere sædkvalitet end deres svenske brødre,« siger Tina Kold Jensen.

Tina Kold Jensen mener ikke, at vi kommer dertil, hvor mænd en dag slet ikke vil være i stand til at lave børn, men den faldende sædkvalitet er en markør for, at der er noget rivende galt. (Læs også boksen under artiklen)

Dårlig sædkvalitet er lig med dårligt helbred

Tina Kold Jensens egne studier har eksempelvis vist, at, mænd med lav sædkvalitet også:

Har et generelt dårligere helbred

Dør tidligere

Oftere bliver indlagt på hospitaler

»Spørgsmålet er, hvor længe vi har tid til at vente med at identificere problemet og gøre noget ved det? Mænds livskvalitet bliver som helhed ramt af de påvirkninger, der kommer til udslag som lav sædkvalitet og øget forekomst af testikelkræft,« siger Tina Kold Jensen.

Alt tyder på, at den faldende sædkvalitet skyldes nogle miljøfaktorer, og det kan være med til at forklare, hvorfor eksempelvis danske mænd har meget dårligere sædkvalitet end deres svenske brødre. (Foto: Shutterstock)

Dårlig sædkvalitet starter i fosterstadiet

Niels Jørgensen, der er overlæge på samme afdeling som Niels Skakkebæk, og som har været med til at lave det videnskabelige studie fra Juli, forklarer, at det formentlig er i fosterstadiet, at noget går galt under testiklernes udvikling.

Fejlen kommer senere i livet til udtryk som både lavere sædkvalitet og øget risiko for testikelkræft.

Annonce:

Niels Jørgensen fortæller, at han ikke er i tvivl om, at det vil være muligt at reducere problemerne, hvis man kan identificere de faktorer, der skader testiklerne.

»En positiv sidegevinst vil formentlig være, at mænds generelle sundhedstilstand også forbedres,« skriver Niels Jørgensen i en artikel på Videnskab.dk.

Forskerne: »Politikere må på banen«

Det kræver dog, at forskningen intensiveres, og at området prioriteres meget højere af såvel universiteterne, sundhedsvæsenet, regeringen og de store fonde, der uddeler midler til forskning.

»Der skal simpelthen sættes meget mere massivt ind med nogle flere forskningsprogrammer i reproduktionsmedicin. I dag bruger vi mange penge på fertilitetsbehandling, og selvom det er godt for den enkelte, gør det ikke noget for at forbedre betingelserne for de kommende generationer,« siger Niels Skakkebæk.

Desuden skal forskningen følges op af politisk vilje til at ændre på tingene, siger Tina Kold Jensen.

»Hvis det viser sig, at nogle hormonforstyrrende stoffer er de store syndere, skal de med det samme forbydes, så vi kan få vendt tendensen,« siger hun.

Forskere får politisk opbakning